„ Mér líður svo vel hérna . Ég er svo hamingjusöm að hafa tekið þessa ákvörðun , þetta var besta ákvörðun sem ég hef tekið , ” segir Inga Jóhannsdóttir . Inga ákvað að fara á eftirlaun fyrir tveimur árum , 65 ára gömul , og keypti sér þá hús í Orihuela á Spáni , skammt frá Alicante . Lóa Pind Aldísardóttir heimsótti samfélag Íslendinga í Orihuela ásamt Agli Aðalsteinssyni myndatökumanni fyrir þáttaröðina „ Hvar er best að búa ? ” og sjá má afraksturinn í þætti kvöldsins . Í Orihuela og nærsveitum er nú stór Íslendinganýlenda . Guðmundur Þór Sigurbjörnsson , formaður Íslendingafélagsins á svæðinu , telur að um 1000 Íslendingar búi þar að jafnaði yfir veturinn . Þar að auki , segir hann , að um 3000 eignir á svæðinu séu í eigu Íslendinga . Lóa og Egill kynntust daglegu lífi fjögurra Íslendinga fyrir þátt kvöldsins , þeim Ingu ( 67 ára ) , Hilmars B. Jónssonar matreiðslumanns ( 76 ára ) og svo hjónanna Friðbjargar Arnþórsdóttur ( 57 ára ) og Guðmundar Þórs Sigurbjörnssonar ( 73 ára ) . Í brotinu sem hér fylgir heyrum við í nokkrum þeirra sem rætt er við í fimmta þætti af „ Hvar er best að búa ? ” sem er á dagskrá Stöðvar 2 í kvöld kl. 19:10 . Fyrstu fjórir þættirnir í röðinni voru sýndir fyrir jól en nú er þráðurinn tekinn upp að nýju . Í þessari átta þátta seríu heimsækir Lóa Pind fólk og fjölskyldur í níu löndum í fjórum heimsálfum . Framleiðandi og leikstjóri þáttanna er Lóa Pind Aldísardóttir , myndatökumaður þessa þáttar er Egill Aðalsteinsson , klippingu önnuðust Tumi Bjartur Valdimarsson og Ólafur Þór Chelbat . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .